On juhla suur
Keskellä talven pimeän
 on juhla suur,
 kuin tähti öisen taivahan
 se loistaa juur.
 Ja ilontunteen ihanan
 se mieleen luo,
 kun rauhanviestin ylhäisen
 se maahan tuo.

 Säteilee huone Jumalan
 ja virret soi,
 nuo vanhat, joita isämme
 jo kunnioi,
 nuo vanhat, joista lohtua
 sydämet sai,
 kun jälkeen työn ja vaivan taas
 sai sunnuntai.

 Säteilee kodit miljoonat
 yl’ maailman
 juhlana joulun muistoksi
 sen ainoan,
 jok’ yksin pyhä ollut on
 maan päällä tän,
 mut josta suurin syntinen
 sai ystävän.